J กำไรครึ่งปีแรกพุ่ง 2 เท่าตัวสวน “โควิด” รับแผนบริหารต้นทุน-ลดค่าใช้จ่าย
J กำไรครึ่งปีแรกพุ่ง 2 เท่าตัวสวน “โควิด” รับแผนบริหารต้นทุน-ลดค่าใช้จ่าย
13 ส.ค. 2563

นายสุพจน์ สิริกุลภัสสร์ ประธานเจ้าหน้าที่บริหาร บริษัท เจเอเอส แอสเซ็ท จำกัด (มหาชน) หรือ J ผู้เชี่ยวชาญในธุรกิจพื้นที่เช่าและพัฒนาอสังหาริมทรัพย์ เปิดเผยถึง ผลการดำเนินงานของบริษัทฯ ประจําไตรมาส 2/2563 มีผลกําไรสุทธิ 4.7 ล้านบาท เพิ่มขึ้นจากงวดเดียวกันของปีก่อนราว 126.2% และผลประกอบการงวด 6 เดือนแรก ปี 2563 มีกําไรสุทธิ 21.3 ล้านบาท เพิ่มขึ้นจากงวดเดียวกันของปีก่อน 222% และเติบโตกว่าปี 2562 ทั้งปี ซึ่งทำกำไรสุทธิได้ 17.21 ล้านบาท
สาเหตุสำคัญมาจากการบริหารจัดการต้นทุน และการควบคุมค่าใช้จ่ายได้อย่างดีเยี่ยม และมีกำไรจากการดำเนินงาน (EBIT) ในงวดไตรมาส 2 และงวด 6 เดือนปี 2563 เท่ากับ 13.8 ล้านบาท และ 47.5 ล้านบาท  ซึ่งเพิ่มขึ้นจากช่วงเดียวกันของปีที่ผ่านมา แม้ในท่ามกลางสถานการณ์การแพร่ระบาดของโควิด-19 ส่งผลให้มีการล็อกดาวน์ ( Lock Down ) ต้องปิดห้างสรรพสินค้าและพื้นที่เช่าช่วงในไตรมาส 2 ตามนโยบายของภาครัฐบาล แต่บริษัทก็สามารถทำผลงานให้พลิกกลับมาเป็นกำไรได้
ขณะที่รายได้รวมในงวดไตรมาส 2/2563 อยู่ที่ 95.7 ล้านบาท ลดลงจากงวดเดียวกันของปีก่อนราว 36.4% ส่วนใหญ่มาจากรายได้ค่าเช่าที่ปรับลดลงอยู่ที่ 63.3 ล้านบาท เนื่องจาก การลดจำนวนสาขาของศูนย์พื้นที่เช่ามือถือ IT Junction ที่มีผลประกอบการไม่ได้ตามเป้าหมาย ทําให้รายได้พื้นที่เช่าในส่วนของ IT Junction ลดลง รวมถึง การให้ส่วนลดกับลูกค้าพื้นที่เช่าในช่วงปิด Lock Down
สำหรับงวด 6 เดือน ปี 2563 มีรายได้รวม 260.8 ล้านบาท ลดลงจากงวดเดียวกันของปีก่อนราว 14.9% ส่วนใหญ่มาจากรายได้ค่าเช่าที่ปรับลดลงอยู่ที่ 161.1 ล้านบาท ส่วนรายได้จากสัญญาที่ทำกับลูกค้าเพิ่มสูงขึ้นจากงวดเดียวกันของปีก่อน 65.5% อยู่ที่ 99.7 ล้านบาท สาเหตุสำคัญมากจาก ในครึ่งปีแรกบริษัทสามารถโอนคอนโดมิเนียม Newera ได้จำนวน 21 ห้อง คิดเป็นมูลค่าการโอนประมาณ 55 ล้านบาท ซึ่งรายได้ดังกล่าว เป็นนโยบายการบริหารกระแสรายได้ของกลุ่มธุรกิจของบริษัท
“ผลงานไตรมาส 2 บริษัทมีการเติบโตของกำไรอย่างน่าประทับใจ พลิกจากช่วงเดียวกันของปีก่อนที่มีผลขาดทุนราว 18 ล้านบาท นับเป็นความท้าทายและการปรับตัวของบริษัทในสถานการณ์โควิด-19 จากการดําเนินงานภายใต้กลยุทธ์ที่วางไว้  ทั้งการบริหารโครงสร้างของรายได้ที่แข็งแกร่ง มีการกระจายความเสี่ยงที่ดี ในปีนี้มีโครงการใหม่ในมือที่ทยอยส่งมอบตามแผน
ประกอบกับการบริหารต้นทุนค่าเช่าและต้นทุนขายให้ลดลง โดยบริษัทได้เจรจากับเจ้าของพื้นที่ และการปรับลดค่าใช้จ่ายสาธารณูปโภคภายในศูนย์การค้า รวมถึงค่าใช้จ่ายที่เกี่ยวข้องกับพนักงานและค่าใช้จ่ายการตลาด ทําให้สัดส่วนค่าใช้จ่ายในการขายและบริหารลดลงอย่างมีนัยสําคัญ” นายสุพจน์ กล่าว
อย่างไรก็ดี บริษัทฯ มองภาพรวมธุรกิจปีนี้ จะมีแนวโน้มเชิงบวกต่อเนื่องในช่วงครึ่งปีหลัง จากธุรกิจพื้นที่เช่าฟื้นตัวจากครึ่งปีแรก ล่าสุด ได้เปิดตัวศูนย์การค้าชุมชนแห่งใหม่ได้ตามแผน ที่ JAS Village Amata-Chonburi เริ่ม Soft Opening แล้วเมื่อวันที่ 1 สิงหาคม 2563 ปัจจุบัน มีอัตราเช่าพื้นที่กว่า 95% เป็นกระแสรายได้เพิ่มเติมจากธุรกิจให้เช่าในส่วนของศูนย์การค้า และตั้งเป้าจะโอนห้องชุด ภายใต้โครงการคอนโดมิเนียม Newera ให้ได้ครบ 100% ในปี 2563 นี้ สะท้อนสถานการณ์ธุรกิจพัฒนาอสังหาริมทรัพย์ และพื้นที่เช่าเริ่มเก็บเกี่ยวผลงานได้อย่างน่าประทับใจ และฝ่าวิกฤติในครั้งนี้ด้วยการร่วมมือกันอย่างดีของบริษัท และพลัง Synergy ในกลุ่มเจมาร์ท